龍眠行留别修顒禪師
作者：郭祥正
朝代：宋

paragraphs: 桐鄉山水天下名，龍眠氣勢如長城。
重岡複嶺跨三郡，磐壓厚地攢青冥。
東南佛寺號投子，寺門洞啟原無扃。
雪峰三來道方契，鑿井百尺穿重冰。
至今善利永不泯，轆轤夜轉聞寒聲。
慈濟玄談載金刻，龜趺鱗甲光熒熒。
誰憂怪變碎以斧，半落崖下莓苔青。
時移歲晚人事塞，高座竊據非真僧。
白雲徒侶半凋落，泉石往往荒柴荆。
我來抉弊眼除眯，顒自壽至人天迎。
隨車貝葉五千卷，寶藏突兀同時成。
張翁好施古亦少，助我福地還中興。
老禪咒龍未三日，泉發石上吁可驚。
晨厨千僧用無盡，琅玕引溜何泠泠。
城中客少民事簡，屢攜茗酌來煎烹。
叩師玄關問至理，心地拂拭菱花明。
妙峰勝會豈殊此，迷即成凡隨死生。
明朝官滿重回首，别師寫作龍眠行。